
Εδώ ο κόσμος ΜΙΛΗΣΕ κι εκείνοι (ηγεσία των Παρεμβάσεων)… τον χαβά τους.
Η απεργία της Τετάρτης 21/10 πέτυχε! Ο κόσμος της εκπαίδευσης μίλησε! Χιλιάδες μαθητές με τους γονείς και τους εκπαιδευτικούς τους, μαζί με τους φοιτητές, διαδήλωσαν μαζικά στους δρόμους των πάνω από 62 πόλεων πανελλαδικά, στέλνοντας ξεκάθαρο το μήνυμα στην κυβέρνηση της ΝΔ και στους πρόθυμους «κοστολογητές» της ζωής μας ότι από την Ελλάδα μέχρι τη Γαλλία η νεολαία και οι εργαζόμενοι δεν δεχόμαστε να θυσιάζονται οι ανάγκες μας για μόρφωση και δουλειά με δικαιώματα στον βωμό του κέρδους και των πολέμων των λίγων.
Γι’ αυτό άλλωστε Κυβέρνηση, κρατικός μηχανισμός, διάφοροι παπαγάλοι των ΜΜΕ και ο γνωστός «αντισυστημικός» Κλαψιδιάρης έβγαλαν σπυράκια από τη μαζική κινητοποίηση στη χώρα μας και έφαγαν τα μούτρα τους στην προσπάθεια να τρομοκρατήσουν και να συκοφαντήσουν τους χιλιάδες διαδηλωτές που έδωσαν απάντηση, με πρόσωπα καθαρά και αιτήματα δίκαια, στην πολιτική που τους τσακίζει.   
Θα περίμενε κανείς, ότι όσες δυνάμεις κλίνουν τις αντικυβερνητικές κορώνες σε όλες τις πτώσεις, θα ασχολούνται τώρα με το πώς θα δυναμώσει ο αγώνας απέναντι στην κυβερνητική πολιτική, στην πολιτική της πολεμικής εμπλοκής και στις συνέπειες της σε Παιδεία, Υγεία, στέγη, μισθούς. 
Θα ασχολούνται π.χ. με το πώς οι εκπαιδευτικοί μαζί με τους μαθητές μας θα κάνουμε δική μας υπόθεση την 30η Οκτώβρη, μια πρωτόγνωρη ημέρα διεθνούς δράσης και απεργίας  σε πάνω από 100(!!) λιμάνια σε όλον τον κόσμο και στην Ελλάδα με σύνθημα «ΔΕΝ ΔΟΥΛΕΥΟΥΜΕ ΓΙΑ ΤΟΝ ΠΟΛΕΜΟ» (όλως παραδόξως αυτοί που τάχα αναζητούν τα… «μεγάλα απεργιακά σχέδια κλιμάκωσης», καταπίνουν την κατά τα άλλα λαλίστατη γλώσσα τους κάθε φορά που η εργατική τάξη και ο λαός τα κάνει πράξη στην πραγματική ζωή και όχι απλά στα πληκτρολόγια και στις ανακοινώσεις). 
Αυτοί ωστόσο, με αφορμή τη μεγαλειώδη απεργιακή κινητοποίηση ενάντια στην πολιτική που υλοποιεί η κυβέρνηση της ΝΔ σε συνθήκες που μας «μπλέκουν με τα μπούνια» στην πολεμική προετοιμασία, βρήκαν ξανά ευκαιρία «με μια φωνή» να τα βάλουν… με  το ΠΑΜΕ(!!) και μάλιστα με αισχρά ψεύδη, γελοιότητες για ταχύμετρα και χρονόμετρα πορειών, που θα ζήλευε και το γραφείο Τύπου της κυβέρνησης της ΝΔ.
Τους συνιστούμε ψυχραιμία και καθαρό μυαλό… Ας αφήσουν το βαρύ έργο της προβοκάτσιας και της συκοφάντησης των αγώνων στους Κυρανάκηδες, στους Μαρινάκηδες και στους φασίστες που τις τελευταίες ημέρες έδωσαν τα ρέστα τους απέναντι στο οργανωμένο εργατικό κίνημα, που οι διεκδικήσεις του δεν χωρούν στα όρια των «δημοσιονομικών αντοχών» και του εχθρικού τους κράτους, αποκαλύπτοντας και ποιος είναι ο πραγματικός τους αντίπαλος. 
Όποιος βέβαια θέλει τον θλιβερό αυτό ρόλο, χάρισμα του και ας αναλάβει  και την ευθύνη του, όπως άλλωστε οφείλουμε να κάνουμε όλοι μας. 
Γιατί αναλαμβάνει την ευθύνη του όποιος ταυτίζει το οργανωμένο κίνημα με τις δυνάμεις καταστολής(!) την ώρα που εντείνεται ο κρατικός αυταρχισμός απέναντι στον «εχθρό λαό» και στα σωματεία του. Την ώρα που πρόεδροι σωματείων από την εκπαίδευση και αλλού έδιναν μάχη από το πρωί την ημέρα της απεργίας, απέναντι στις αστυνομικές δυνάμεις στα Γυμνάσια και στα Λύκεια και σε κάθε γωνία του κέντρου της Αθήνας, για να σταματήσουν οι απαράδεκτες προσαγωγές και οι έλεγχοι σε μικρούς μαθητές μας και εκπαιδευτικούς και έσπαγαν στην πράξη την τρομοκρατία, όταν άλλοι κατά τα άλλα «φωνακλάδες» ήταν εξαφανισμένοι. 
Αναλαμβάνει την ευθύνη του όποιος επιχειρεί με το «έτσι θέλω» να εμποδίσει μια τεράστια συγκέντρωση μαθητών-φοιτητών-γονέων-εκπαιδευτικών να διαδηλώσει σαν μια γροθιά. Όποιος προσπαθεί με το «έτσι θέλω» να αποκόψει φοιτητικούς συλλόγους και σωματεία εκπαιδευτικών να διαδηλώσουν μαζί με τους μαθητές! Γιατί αυτό ακριβώς έγινε όταν αυτές οι συνδικαλιστικές ηγεσίες «έκοψαν» την πορεία σε τρία κομμάτια (αναλόγως και τα ενδοπαραταξιακά τους υπαρξιακά αδιέξοδα που σε τίποτα δεν φταίει ο κλάδος για να τα «λούζεται»), σταματώντας κατά το δοκούν την πορεία και αποκόπτοντας  χιλιάδες διαδηλωτές και δεκάδες σωματεία από το να βρεθούν μαζί με τους μαθητές και τους γονείς! 
Αναλαμβάνουν επίσης τις ευθύνες τους, όσοι το πρώτο πράγμα που βρίσκουν να καταγγείλουν από τα μεγάφωνα και τις ντουντούκες, δεν είναι η τραγική κατάσταση στα σχολεία, οι ευθύνες της κυβέρνησης, οι πόλεμοι του ΝΑΤΟ κλπ, αλλά η… ΔΟΕ και η ΟΛΜΕ για δήθεν αποκλεισμούς από τις ομιλίες! Δεν είναι ότι αμφιβάλαμε ποτέ για τη νοσταλγία τους σε παλιότερους συσχετισμούς με τις δυνάμεις του κυβερνητικού συνδικαλισμού στο τιμόνι των Ομοσπονδιών, απλά κάπου ο καημός τους «βγάζει μάτι»!
Έτσι κι εμείς λοιπόν, αναλαμβάνουμε τις δικές μας ευθύνες και δίνουμε όλες μας τις δυνάμεις για να δυναμώσει κι άλλο ο αγώνας που βάζει στο στόχαστρο την πολιτική της πολεμικής εμπλοκής που θυσιάζει τις ανάγκες μας και τις ζωές μας για τα κέρδη των λίγων. Γιατί όσο δυναμώνει αυτός ο προσανατολισμός, τόσο ο αγώνας μας αποκτά χαρακτηριστικά πραγματικής διάρκειας, αντοχής και κλιμάκωσης. Για να μην γίνονται η δυσαρέσκεια και οι αγώνες μας το «σκαλοπάτι»  που θα πατήσει ο επόμενος «Μητσοτάκης». Και όσο να’ ναι, παρά τις μεγάλες κουβέντες, οι παραπάνω δυνάμεις κάτι ξέρουν από «σκαλοπάτια»…
Συνεχίζουμε δυναμικά! Κλιμακώνουμε την παρέμβαση μας στους Συλλόγους Διδασκόντων με πρώτο και κύριο σταθμό να αγκαλιαστεί πολύμορφα από τα σχολεία η Διεθνής Απεργιακή Ημέρα Δράσης των λιμανιών στις 30 Οκτώβρη.
Οργανώνουμε τη μεγάλη πανεργατική πανελλαδική απεργία στις 25 Νοέμβρη. Από την Ελλάδα μέχρι τη Γαλλία ίδια η αιτία που βγάζει τον λαό στον δρόμο του αγώνα! Ή τα ΚΕΡΔΗ τους ή οι ΖΩΕΣ μας! 

